b"\n_START_ARTICLE_\nEdifici d'habitatges al carrer Escudellers, 5\n_START_SECTION_\nDescripci\xc3\xb3\n_START_PARAGRAPH_\nUbicat al districte de Ciutat Vella, l'habitatge del carrer Escudellers 5-9 \xc3\xa9s un edifici d'habitatges entre mitgeres. De planta rectangular, consta de planta baixa i quatre plantes pis. S'organitza sim\xc3\xa8tricament a trav\xc3\xa9s d'un pati al centre de la parcel\xc2\xb7la. L'acc\xc3\xa9s se situa al centre de la fa\xc3\xa7ana i comunica amb la zona del pati central que integra l'escala d'acc\xc3\xa9s als pisos._NEWLINE_T\xc3\xa9 una planta baixa amb obertures rectangulars de grans dimensions, que funcionen com a locals. Per sobre d'aquesta, la fa\xc3\xa7ana t\xc3\xa9 una composici\xc3\xb3 d'obertures en cinc eixos verticals regularment repartits en l'espai. La planta primera disposa d'un balc\xc3\xb3 corregut amb barana met\xc3\xa0l\xc2\xb7lica al que s'obren grans balconeres. Sobre aquest element que fa de base unificadora es recolzen les plantes pis, lligades per un ordre de grans pilastres estriades amb capitells j\xc3\xb2nics que sostenen un gran entaulament, interromput de manera sobtada per les obertures del quart pis. Remata la composici\xc3\xb3 de fa\xc3\xa7ana una cornisa classicista amb perm\xc3\xb2dols decorats amb coixinets i fulles d'ac\xc3\xa0cia d'inspiraci\xc3\xb3 barroca._NEWLINE_El parament de planta baixa est\xc3\xa0 fet amb carreus disposats regularment i la resta de fa\xc3\xa7ana amb revestiment continu amb l'excepci\xc3\xb3 dels elements decoratius com capitells i pedestals que s\xc3\xb3n de pedra._NEWLINE_La teulada \xc3\xa9s plana amb terrat del qual surt un \xc3\xa0tic prudencialment retirat de la fa\xc3\xa7ana._NEWLINE_Art\xc3\xadsticament cal destacar el treball de la pedra i estuc que s'utilitza per crear la decoraci\xc3\xb3 de les fa\xc3\xa7anes, sobretot les pilastres de triple al\xc3\xa7ada d'estil j\xc3\xb2nic amb garlandes incorporades i els frisos nuus decorats \xc3\xbanicament amb motllures. Tamb\xc3\xa9 s\xc3\xb3n notables les complexes reixes de ferro de fosa de les baranes dels balcons i els perm\xc3\xb2dols decorats sota les llosanes._NEWLINE_L'edifici es considera ecl\xc3\xa8ctic, ja que el tipus d'estil de les decoracions \xc3\xa9s barroc mentre que la composici\xc3\xb3 de fa\xc3\xa7ana controlada per l'ordre j\xc3\xb2nic \xc3\xa9s de car\xc3\xa0cter neocl\xc3\xa0ssic."